**În fiecare luni cu tine**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Începe iar o săptămână nouă

Cu fulgi de nea rătăcitori pe străzi,

La prânz e cald, pe-alocuri parcă plouă,

Și-nmuguresc speranțe prin ogrăzi.

Eu îmi deschid sertarul cu volume,

Poemele pe care le-ai trimis

La post restant și câteva albume

Cu poza ta, prințesa mea din vis.

Pe telefon caut mesaje calde

Ori un apel, mă tem să-l fi pierdut

Cuvintele-mbrăcate în smaralde

Ce le trimiți zâmbind sub un sărut.

- E-o zi de luni ce-şi scutură nostalgic

Pe trotuar secundele târzii,

Cafeaua de-ar avea efect antalgic

M-ar ajuta să trec adinamii.

Mi-e dor de zile înșirate-n pripă

Pe-un fir subţire... Vezi, iubire, noi

Am intrigat posibilul şi-o clipă

Închişi într-o copertă amândoi

Am savurat aroma veşniciei

Şi-am chicotit sub file într-un vers

Pierduţi pe plaja cald-a poeziei

De unde paşii noştri nu s-au şters.

Ioan Grigoraș Liliana Trif